**Σενάριο 2**

**Το πλαίσιο του σχολείου και η εκκίνηση του προγράμματος**

Ένα Γυμνάσιο σε μια μικρή κοινότητα της βορειοανατολικής Αττικής, με τους περισσότερους μαθητές να προέρχονται από χαμηλά κοινωνικο-οικονομικά στρώματα και ένα μικρό σχετικά ποσοστό αλλοδαπών και προσφύγων και με μεγάλο ποσοστό αδύνατων ως προς την επίδοση μαθητών, κάνει αίτηση για συμμετοχή σε ένα πρόγραμμα που στοχεύει στην αλλαγή του σχολείου. Ο σύλλογος αποτελείται από 15 εκπαιδευτικούς, κάποιοι από τους οποίους εργάζονται αρκετά χρόνια στο συγκεκριμένο σχολείο. Οι περισσότεροι εκπαιδευτικοί έχουν προϋπηρεσία από 10 έως 20 χρόνια. Υπάρχουν μόνο δύο εκπαιδευτικοί που βρίσκονται στα πρώτα χρόνια υπηρεσίας με αρκετά χρόνια προϋπηρεσίας σε φροντιστήρια ή ιδιωτική εκπαίδευση. Το σχολείο τα τελευταία τέσσερα χρόνια, μετά την ανάληψη της Διεύθυνσης από την συγκεκριμένη Δ/ντρια, συμμετέχει σε προγράμματα, οργανώνει επιμορφώσεις … Ο συντονιστής του προγράμματος επισκέπτεται το σχολείο και ενημερώνει τον σύλλογο για την φιλοσοφία του προγράμματος και τον τρόπο ανάπτυξής του. Οι ερωτήσεις που του γίνονται αφορούν κυρίως τις ώρες απασχόλησης, το είδος της επιμόρφωσης, την διάρκεια του προγράμματος αλλά και τον τρόπο οργάνωσής του. Από τους 15 εκπαιδευτικούς αποφασίζουν να συμμετάσχουν στο πρόγραμμα οι 14, ανάμεσα σους οποίους και η διευθύντρια (3 φιλόλογοι, 2 μαθηματικοί, 2 φυσικοί, 1 οικιακής οικονομίας, 1 καθηγήτρια αγγλικών, 1 καθηγήτρια γαλλικών, 1 θεολόγος, 1 καλλιτεχνικών).

**Θέμα προς διερεύνηση:**

Μετά από συζήτηση για τα προβλήματα που τους απασχολούν και μια παρουσίαση-σύνοψη πιθανών θεμάτων προς διερεύνηση (αναμόρφωση αναλυτικών προγραμμάτων, οργάνωση διαθεματικών σχεδίων εργασίας, διαφοροποιημένη παιδαγωγική, αξιολόγηση εκπαιδευτικού έργου, ομαδοσυνεργατική διδασκαλία, κινητοποίηση μαθητών), οι εκπαιδευτικοί επέλεξαν ως θέμα προς διερεύνηση την αξιολόγηση των μαθητών/τριών, εκδήλωσαν ιδιαίτερο ενδιαφέρον για τις εναλλακτικές μορφές εκπαιδευτικής αξιολόγησης και εστίασαν στον «φάκελο μαθητή».

**Εξέλιξη του προγράμματος**

Ήδη από τις πρώτες συναντήσεις, κατά τις οποίες ο σύλλογος υπό τον συντονισμό του εξωτερικού συνεργάτη αναζήτησε το θέμα με το οποίο θα ασχοληθούν, ήταν προφανές ότι πρόκειται για ένα σχολείο με συνεργατικό και συμμετοχικό κλίμα, με ιδιαίτερο ενδιαφέρον για νέα γνώση και ίσως ευεπίφορο σε αλλαγές και πειραματισμούς…. Ωστόσο φάνηκε ότι υπήρξαν και συνάδελφοι που εστίαζαν από την αρχή στην ύλη, την οποία προέβαλλαν ως πιθανό εμπόδιο στην ανάπτυξη του προγράμματος. Η διευθύντρια παίρνει μέρος στο πρόγραμμα με διάθεση αρκετά συμμετοχική, αλλά με ισοτιμία. Είναι σαφές ότι υπάρχει ένα πολύ θετικό κλίμα απέναντί της.

Η συζήτηση που έγινε για το σχεδιασμό του προγράμματος και η ευγενής και τεκμηριωμένη άρνηση του συντονιστή να ορίσει τις φάσεις του προγράμματος οδήγησε τους εκπαιδευτικούς στην επιλογή να σχεδιάσουν τη σταδιακή ανάπτυξή του με φάσεις που θα επιτρέπουν και τη σταδιακή εξοικείωση τόσο των ίδιων όσο και των μαθητών με κάτι τόσο καινούριο για το σχολείο. Απώτερος στόχος η αξιολόγηση των μαθητών/τριών μέσω φακέλου (portfolio) και ενδιάμεσες φάσεις η αυτό-αξιολόγηση, η ετερο-αξιολόγηση και ό,τι άλλο προκύψει στην πορεία.

Ο συντονιστής με στόχο τη συστηματική διερεύνηση της πορείας του προγράμματος αλλά και την ανάπτυξη αναστοχαστικών πρακτικών από τους εκπαιδευτικούς τους πρότεινε τρόπους για να συλλέγουν στοιχεία και να αξιολογούν την εξέλιξη του προγράμματος

Καθώς δοκιμάζουμε κάτι καινούριο καλό είναι να το αξιολογούμε συστηματικά αφού συγκεντρώνουμε στοιχεία που θα μας βοηθήσουν σε αυτή την αξιολόγηση.

Τέτοια στοιχεία μπορεί να είναι:

* Ημερολόγιο διδάσκοντος
* Παρατήρηση και καταγραφή από τον ίδιο τον διδάσκοντα (συμμετοχική παρατήρηση) ή από κάποιον συνάδελφο (κριτικός φίλος/συνεργάτης), που έχει καλέσει να παρακολουθήσει την εφαρμογή
* Συλλογή στοιχείων από τους μαθητές (ερωτηματολόγιο, συζήτηση…)
* Φύλλο αξιολόγησης & αναστοχασμού

Όσα περισσότερα στοιχεία συλλέγουμε και από όσο περισσότερες πηγές γίνεται τόσο πιο αξιόπιστη μπορεί να είναι η αξιολόγησή μας.

Τέτοια στοιχεία καλό είναι να συλλέγουμε σε κάθε βήμα που επιχειρούμε, ώστε ο επανασχεδιασμός να προκύπτει από την αξιολόγηση και το στοχασμό, που βασίζονται σε στοιχεία που συλλέγονται συστηματικά.

Για αυτό σας στέλνω ένα φύλλο αξιολόγησης και αναστοχασμού, το οποίο καλό είναι να συμπληρώσετε μετά από κάθε δοκιμή που κάνετε. Όσοι για παράδειγμα δοκιμάσατε ήδη το φύλλο αξιολόγησης, μπορείτε να απαντήσετε στα ερωτήματα πριν προχωρήσετε στο επόμενο βήμα. Η προσπάθεια να καταγράψουμε τα όσα έγιναν πολλές φορές μας βοηθά να τα ταξινομήσουμε και να τα κατανοήσουμε καλύτερα ή ακόμη και να καταλάβουμε κενά στη διαδικασία και ανεπάρκειες.

Στην προοπτική αυτής της εξοικείωσης ορίστηκαν και οι επιμορφωτικές συναντήσεις με βάση τις προκύπτουσες ανάγκες και έγινε και αποδεκτή η πρόταση του συντονιστή στους εκπαιδευτικούς να κατασκευάσουν «Φάκελο υλικού εκπαιδευτικού (teacher portfolio)»

*Σε μια προσπάθεια να δοκιμάσουμε στην πράξη το φάκελο υλικού μαθητή μπορούμε να διαμορφώσουμε οι εκπαιδευτικοί φάκελο υλικού εκπαιδευτικού. Μπορούμε έτσι να καταρτίσουμε το δικό μας φάκελο υλικού περιλαμβάνοντας σε αυτόν τις εργασίες που αναθέσαμε στους μαθητές, διδακτικές δραστηριότητες που οργανώσαμε και υλοποιήσαμε στην τάξη, φύλλα εργασίας και αυτοαξιολόγησης, επιστημονικά κείμενα που λειτούργησαν υποστηρικτικά στο διδακτικό μας έργο, ακόμη και δείγματα από διορθωμένα γραπτά εκπαιδευομένων, στοιχεία που συλλέγουμε από τη διαδικασία αξιολόγησης της δοκιμής αυτοαξιολόγησης, τα φύλλα αξιολόγησης και αναστοχασμού μετά από κάθε δοκιμή….*

* *Ένας από τους στόχους μας είναι να μπούμε στη θέση των μαθητών μας που θα αρχίσουν να τηρούν φάκελο υλικού.*
* *Να μας δοθεί η ευκαιρία να αναστοχαστούμε πάνω στο φάκελό μας και μέσα στο πλαίσιο της ομάδας να πάρουμε την ανατροφοδότηση που θα μας οδηγήσει πιθανόν στη συνεχή βελτίωσή του φακέλου.*
* *Να δοκιμάσουμε έναν καινοτομικό τρόπο αξιολόγησης και αυτοαξιολόγησης του έργου μας με τρόπο διαφορετικό από τους συμβατικούς.*

Με βάση μάλιστα την εμπειρία του/της από την ανάπτυξη του προγράμματος σε κάθε φάση του αλλά και το φάκελο υλικού που συγκεντρώνει κάθε εκπαιδευτικός παρέδιδε μετά την ολοκλήρωση κάθε φάσης ένα φύλλο αναστοχασμού.

***Φύλλο αξιολόγησης και αναστοχασμού***

*Πώς εξελίχθηκε η διαδικασία;*

*Ποιες δυσκολίες συναντήσατε ως προς την κατασκευή:*

*α. των στόχων και των κριτηρίων αξιολόγησης*

*β. της εργασίας*

*γ. του φύλλου αυτοαξιολόγησης*

*Που κατά τη γνώμη σας οφείλονται αυτές οι δυσκολίες;*

*Ποιες δυσκολίες συναντήσατε κατά την εφαρμογή του;*

*Υπήρξαν ιδιαίτερες δυσκολίες σε κάποιους/ες μαθητές/ήτριες;*

*Πώς τις διαχειριστήκατε;*

*Πού κατά τη γνώμη σας οφείλονται οι δυσκολίες εφαρμογής;*

*Τι άλλαξε στη διδασκαλία σας;*

*Τι άλλαξε στους μαθητές;*

Η αρχική διστακτικότητα φάνηκε γρήγορα να υποχωρεί. Στις συναντήσεις στοχασμού, είτε κατά ομάδες είτε στην ολομέλεια, είναι εμφανής μια διάθεση ενεργού και ουσιαστικής συμμετοχής από τους περισσότερους. Αρκετοί μάλιστα εκπαιδευτικοί έχουν αρχίσει να αναφέρονται και στις αλλαγές που έχουν επέλθει στον τρόπο που διδάσκουν αλλά και στις προσδοκίες των μαθητών από το μάθημα. Η ηλεκτρονική επικοινωνία με τον συντονιστή είναι συνεχής με απορίες εκ μέρους των εκπαιδευτικών που στο πλαίσιο που διαμορφώνεται απλώς κάνουν πιο σαφή τον προβληματισμό.

Μετά τον πρώτο μήνα το πλαίσιο των παρεμβάσεων φαίνεται να ανοίγει και να γίνεται πιο ευέλικτο. Είναι ενδεικτικό ότι δύο εκπαιδευτικοί πήραν πρωτοβουλία και καινοτόμησαν σε μεγάλο βαθμό εξελίσσοντας τη διαδικασία της αυτό-αξιολόγησης και της ετερο-αξιολόγησης..

Πιο συγκεκριμένα:

* Η μαθηματικός ανέθεσε στο ένα τμήμα να ετοιμάσει διαγώνισμα για το άλλο τμήμα της ίδιας τάξης. Κατά τη διάρκεια του διαγωνίσματος ανέθεσε σε κάποιο μαθητή να βοηθάει όσους το ζητούν επεξηγώντας όσα τους έλεγε

Η ίδια δήλωσε: «*Δεν με ενδιέφερε να τους βαθμολογήσω αλλά να τους κινητοποιήσω. Ήθελα αφενός οι πρώτοι μαθητές, αυτοί που επέλεξαν τα θέματα να συνειδητοποιήσουν τι θα έπρεπε να ξέρουν μέσα από το τι πρέπει να ξέρουν οι άλλοι και αυτοί που έγραφαν το διαγώνισμα να κινητοποιηθούν και να καταλάβουν σε τι χρειάζονται βοήθεια*»

Μια άλλη εκπαιδευτικός που παρατήρησε τη διαδικασία είπε: «*Ήταν πολύ ενθουσιασμένοι οι μαθητές. Όλοι πάνω στα γραπτά τους. Πωρωμένοι, ακόμη και οι αδύνατοι. Είχαν επιθυμία να πάνε καλά* »

* Η φιλόλογος θεωρώντας ότι η διαδικασία αυτό-αξιολόγησης με τον τρόπο που οργανώθηκε ήταν χρονοβόρα, αποφάσισε να ετοιμάσει ένα δεκάλεπτο φύλλο αυτό-αξιολόγησης μετά το τέλος της παράδοσης του μαθήματος για να δουν εάν είχαν προσέξει στην τάξη.

«*Επέλεξα να αξιολογήσουν τον ένα μόνο στόχο. Είναι σύντομο. Μπορεί να γίνεται συχνά και βάζει τα παιδιά στην πορεία να παρακολουθούν την εξέλιξή τους*»

* Δύο φιλόλογοι σε συνεργασία με την συνεργασία της καθηγήτριας των καλλιτεχνικών όρισαν διαφορετικά κριτήρια για όσα παιδιά δεν γνώριζαν την ελληνική γλώσσα: «*Δεν ήταν δυνατό να μην λάβουμε υπόψη την παράμετρο της γλώσσας. Έπρεπε να βρεθούν άλλοι τρόποι με τους οποίους οι αλλόγλωσσοι μαθητές θα όριζαν τόσο τους στόχους τους όσο και την εξέλιξή τους. Σε αυτή την προοπτική χρειαστήκαμε τη συνεργασία μαθητών που είχαν εξελιχθεί στην κατάκτηση της ελληνικής»*

Καθένας φαινόταν να παίρνει τον δρόμο του μέσα από έναν κοινό στοχασμό. Για αυτό και στις συναντήσεις παρουσίαζαν τις διάφορες μορφές που είχε πάρει κάθε φάση στα τμήματά τους, με αναφορά στις ιδιαιτερότητες κάθε μαθήματος, του τμήματος αλλά και των ίδιων. Σαν να αναγνώριζαν μέσα από τη συζήτηση ακόμη και στοιχεία της επαγγελματικής τους ταυτότητας.

Παρόλο που όταν άρχισε η διαδικασία κατασκευής του φακέλου του μαθητή προβλήθηκαν σημαντικές δυσκολίες (δυσκολία να θέσουν προσωπικούς στόχους οι ίδιοι οι μαθητές, η μη εξοικείωση των ίδιων των εκπαιδευτικών, η όλη διαδικασία απαιτεί χρόνο), η διαδικασία κύλησε με αμεσότητα και χωρίς πολλά προβλήματα. Οι περισσότεροι εκπαιδευτικοί φαίνονταν ήδη πιο ανοικτοί και ευέλικτοι. Κάποιοι μάλιστα δήλωσαν ότι έχει αρχίσει να τους ενδιαφέρει η διαδικασία και αισθάνονται ότι άρχισαν να μαθαίνουν με έναν διαφορετικό τρόπο. Αποτιμούσαν όλο και περισσότερο θετικά το εγχείρημα εστιάζοντας στη θετική στάση των μαθητών/τριών, στο αίσθημα υπευθυνότητας που έδειχναν να αναπτύσσουν, αλλά και στον εμπλουτισμό της διαδικασίας της διδασκαλίας. Αναφέρθηκαν βέβαια και στις δυσκολίες που συνάντησαν, που ήταν ωστόσο λιγότερες λόγω της εξοικείωσης όλων με τις εναλλακτικές διαδικασίες. Στις τελευταίες επίσης συναντήσεις αναφέρθηκαν στην πολύ καλή συνεργασία τους, καθώς είχαν ανταλλάξει ιδέες και κάποιοι είχαν παρακολουθήσει ως κριτικοί συνεργάτες κάποιον συνάδελφο στην τάξη του, ενώ δούλευε τον φάκελο με τους μαθητές.

Ενδεικτικά στο φύλλο αναστοχασμού ένας εκπαιδευτικός αναφέρει: *«Ενώ στο θεωρητικό μέρος όλοι οι επιμορφούμενοι κατανοήσαμε την έννοια του φύλλου αυτοαξιολόγησης, στην κατασκευή του υπήρξε αρχικά μια δυσκολία τόσο όσον αφορά το περιεχόμενο των κριτηρίων, όσο και για τη διατύπωσή τους. Η δυσκολία μάλλον ξεπεράστηκε εύκολα με λίγη σκέψη, επιστράτευση της εμπειρίας και βέβαια συζήτηση και ανταλλαγή απόψεων μεταξύ μας. Προσωπικά η ανταλλαγή απόψεων με τη συνάδελφο φιλόλογο με βοήθησε να συνειδητοποιήσω καλύτερα τι είναι το φύλλο αυτοαξιολόγησης και να χρησιμοποιήσω εν μέρει την ιδέα της και δουλέψω πάνω σε αυτή. Μετά την διαδικασία για το φύλλο αυτοαξιολόγησης τα πράγματα ήταν μάλλον εύκολα για το φύλλο ετεροαξιολόγησης, δεδομένων και των οδηγιών που μας δόθηκαν από τον επιμορφωτή*».

Στη συνάντηση τελικής αξιολόγησης οι εκπαιδευτικοί πήραν όλοι τον λόγο και αναφέρθηκαν στα οφέλη της διαδικασίας αλλά και στα προβλήματα που αντιμετώπισαν καθ’ όλη τη διάρκεια ανάπτυξης του προγράμματος. Οι περισσότεροι μετέφεραν και τις απόψεις των μαθητών, όπως αυτές εκφράστηκαν κατά την παράδοση των φακέλων και στις καταγραφές τους στα ερωτηματολόγια. Υπήρξε ένα πολύ καλό κλίμα συζήτησης και ανταλλαγής απόψεων. Ήταν εμφανές ότι οι εκπαιδευτικοί αποτελούσαν μια επαγγελματική ομάδα που αποτιμούσε τη δράση της. Οι εκπαιδευτικοί μίλησαν με πολύ θερμά λόγια για το κλίμα που δημιουργήθηκε στο σχολείο τους και για τη συνεργασία τους με τον συντονιστή. Κάποιοι μάλιστα αποτίμησαν θετικά τη μη παρεμβατική του στάση και τον υποστηρικτικό του ρόλο σε όλες τις φάσεις του προγράμματος. Υποστήριξαν ότι τόσο οι ίδιοι όσο και οι μαθητές τους αποκόμισαν σημαντικά οφέλη από το πρόγραμμα. Πολλοί στάθηκαν στη στενή διασύνδεση παιδαγωγικής θεωρίας και εκπαιδευτικής πράξης. Όλοι οι εκπαιδευτικοί εξέφρασαν την επιθυμία για συνέχιση του προγράμματος

***Ποιες αναστοχαστικές πρακτικές αξιοποιήθηκαν στη διαδικασία ανάπτυξης του προγράμματος;***

Μέσα από την πορεία διαφάνηκαν τόσο οι δυσκολίες όσο και οι παράγοντες που λειτούργησαν ενισχυτικά προς την καλλιέργεια του αναστοχασμού.

* ***Ας αναζητήσουμε αυτούς τους παράγοντες στα λόγια των εκπαιδευτικών που συμμετείχαν***:

«*Έχω αρχίσει να προβληματίζομαι για τον τρόπο που διδάσκω. Το αισθάνομαι ως ανάγκη μετά από τόση κουβέντα για την αξιολόγηση αλλά και τόσες αξιολογήσεις από όλους και για όλα*»………………………………………………………………………………….

«*Η αξιολόγηση είναι μια πολύ δύσκολη διαδικασία και απορώ πώς τα περισσότερα παιδιά μπόρεσαν να είναι τόσο καίρια στις κρίσεις τους. Δεν τους το είχα*»……………………………………………..

«*Είναι μια χρονοβόρα διαδικασία, που απαιτεί πολλά από όλους μας, εκπαιδευτικούς και μαθητές, καθώς δεν έχουμε συνηθίσει σε τέτοιες διαδικασίες. Χρειαζόμαστε πιο συγκεκριμένες οδηγίες*»…………………………………………………………………………………...

«*Είναι πολύ δύσκολο να ξεριζώσουμε την ανταγωνιστική νοοτροπία των μαθητών. Είναι πια στο πετσί τους. Τι ίδιο βέβαια και από κάποιους συναδέλφους*»……………………………….

«*Μού έκανε εντύπωση ότι τα παιδιά λύθηκαν. Τους άρεσε ότι μιλούσαν για τον εαυτό τους. Μίλησαν και συμμετείχαν όλοι οι μαθητές και κάποια παιδιά που ήταν άλλοτε κλεισμένα στον εαυτό τους*» ……………………………………………………………………………………..

«*Μια φαίνεται να είναι η απάντηση σε όλα τα εκπαιδευτικά προβλήματα. Η συνεργασία και ο προβληματισμός. Και να θέτεις ερωτήματα όχι μόνο στους άλλους αλλά και στον εαυτό σου ως εκπαιδευτικό*»………………………………………………………………………………….

«*Η αρχική αμηχανία στις συναντήσεις των μικρών ομάδων με συναδέλφους διαφορετικών ειδικοτήτων μετατράπηκε σταδιακά σε έναν πολύ δημιουργικό διάλογο. Δεν φανταζόμουνα ποτέ ότι θα μπορούσα να μοιραστώ τόσα πολλά με συναδέλφους άλλων ειδικοτήτων*»…………………………………………………………………………………..

«*Στο φύλλο ετερο-αξιολόγησης είχα λιγότερες πλέον δυσκολίες στην κατασκευή του και οι μαθητές μεγαλύτερη εξοικείωση κατά την εφαρμογή του. Με εντυπωσίασε μάλιστα το ενδιαφέρον τους για τη διαδικασία και σε κάποιους και ο ενθουσιασμός τους*»…………………………………………………………………………………………..

«*Χρονοβόρα και πολυέξοδη διαδικασία. Κυρίως λόγω της έλλειψης εμπειρίας. Μόλις στρωθεί όμως περπατάει*»………………………………………………………………………………...

«*Δεν είναι το ίδιο για όλες τις ειδικότητες. Άλλο στα μαθηματικά και άλλο στην οικιακή οικονομία. Αν δεν τελειώσεις την ύλη στα μαθηματικά, τα παιδιά θα έχουν κενά την επόμενη χρονιά*»………………………………………………………………………………………..

«*Οι δυσκολίες που κυοφορούνταν μέχρι τώρα άρχισαν να γεννοβολούν τώρα που άρχισα και εγώ να καταλαβαίνω τι κάνουμε κυρίως μέσα από τα αποτελέσματα στα παιδιά*»……………………………………………………………

«*Είναι σημαντικό ότι μέσα από την διαδικασία κινητοποιούμαστε καθηγητές και μαθητές. Πολλά πρωινά όλοι μας συζητούσαμε για στόχους και κριτήρια. Αλλά και τα παιδιά άρχισαν να μιλάνε για ό,τι γινόταν. Κυρίως όμως τα έβλεπα να καταλαβαίνουν ότι είχε νόημα και για τα ίδια αυτό που γινόταν*»…………………………………………………………………………

* ***Ποια θα λέγατε ότι ήταν τα σημεία καμπής της δράσης (κομβικά σημεία), που οδήγησαν σε μια διαφορετική νοηματοδότησή της και υποστήριξαν τους εκπαιδευτικούς με συνέπεια να αλλάξει και η στάση τους όχι όνο απέναντι στο πρόγραμμα αλλά και στην ίδια την πρακτική τους;***

* ***Τι αποκόμισαν οι εκπαιδευτικοί από τη συμμετοχή τους στη δράση; Αναφερθείτε σε συγκεκριμένα παραδείγματα***